Diari Oficial de la Generalitat Valenciana


Sumari del DOGV 6499, del 11-04-2011 (2011/3965)

RESOLUCIÓ de 14 de març de 2011, de la presidenta de l'Institut Valencià d'Investigacions Agràries, per la qual es convoquen beques de doctorat per a personal investigador en formació a desenrotllar en l'IVIA.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6499

Data del DOGV
:   11-04-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/3965


Data del document
:   14-03-2011

Organisme emissor
:   Institut Valencià d'Investigacions Agraries

Tipus de document
:   Resolució

Descriptors 

:   * ajuda pública

RESOLUCIÓ de 14 de març de 2011, de la presidenta de l'Institut Valencià d'Investigacions Agràries, per la qual es convoquen beques de doctorat per a personal investigador en formació a desenrotllar en l'IVIA. [2011/3965]
L'IVIA, com a centre d'investigació científica de la Generalitat, en l'exercici de les funcions que li atribuïx l'article 2.2 de la seua llei de creació (Llei 4/1991, de la Generalitat, de 13 de març), desenrotlla programes orientats a la formació de personal investigador en l'àmbit dels seus fins científics.
El Consell rector de l'IVIA va adoptar, en sessió de data 13 de setembre de 2010, l'acord de convocar quatre beques de doctorat per a personal investigador en formació referides als temes que s'assenyalen en l'annex II d'esta resolució.
L'actuació esmentada es troba arreplegada en el Pressupost de l'IVIA per a l'exercici 2011 i hi ha consignació pressupostària suficient per a la seua realització.
Esta convocatòria no es troba dins de l'àmbit d'aplicació del Decret 132/2009, de 4 de setembre, del Consell, atés que es tracta de beques regulades pel Reial Decret 63/2006, de 27 de gener, pel qual s'aprova l'Estatut del Personal Investigador en Formació.
En conseqüència, en virtut d'allò que s'ha establit en:
1r. La Llei 38/2003, de 17 de novembre, General de Subvencions.
2n. El Text Refós de la Llei d'Hisenda Pública de la Generalitat aprovat pel Decret Legislatiu de 26 de juny de 1991.
Basant-se en les atribucions conferides per l'article octau del Decret 233/1991, de 9 de desembre, del Consell de la Generalitat Valenciana, pel que s'aprova el Reglament de l'Institut Valencià d'Investigacions Agràries, resolc:
Primer
Convocar, per mitjà de règim de concurrència competitiva, quatre beques de doctorat en l'IVIA per a personal investigador en formació, sobre les matèries que es detallen en l'annex II, i aprovar les bases per les quals es regix la convocatòria, incloses com a annex I de la present resolució.
Segon
La dotació econòmica de les beques se sufragarà a càrrec del capítol IV dels Pressupostos de l'IVIA per al 2011, per un import màxim de 31.766,28 euros.
Tercer
El director de l'IVIA adoptarà les mesures necessàries per al desplegament i aplicació d'esta resolució.
Quart
En compliment del que disposa el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les beques que es financen d'acord amb el que preveu la present resolució no estan subjectes a la política de control d'ajudes d'estat, atés que no reunixen els requisits de l'article 107 del Tractat de Funcionament de la Unió Europea (TFUE), ja que no afecten la competència pel que fa a la qualitat del beneficiari i a l'objecte de la subvenció. La convocatòria, així com un informe sobre la no-subjecció a la Política de la Competència de la Unió Europea justificatiu de la no-aplicació de l'apartat 1 de l'article 107 del TFUE, ha sigut comunicada amb caràcter previ a la seua aprovació a la Conselleria d'Economia, Hisenda i Ocupació.
Quint
Contra esta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 14 de març de 2011.- La presidenta de l'IVIA: Maritina Hernández Miñana.
ANNEX I
Bases de la convocatòria de beques de doctorat per a personal investigador en formació a desenrotllar en l'IVIA
Primera. Objecte i finalitat de les beques
Les quatre beques tenen com a objecte l'obtenció del doctorat.
En l'annex II s'especifiquen els temes de les beques que es convoquen.
Segona. Requisits de participació
Primer. Requisits
Per a optar a les beques és necessari:
1. Ser espanyol o tindre la nacionalitat d'un dels estats membres de la Unió Europea.
2. Estar en possessió, en el moment de presentació de la sol·licitud, d'un títol universitari superior de llicenciat o d'enginyer, o bé d'un títol de grau universitari, expedit després del 31 de desembre de 2007. Els títols obtinguts en l'estranger o en centres universitaris espanyols no oficials hauran d'estar reconeguts oficialment en el moment de sol·licitar la beca. A estos efectes es considerarà reconegut el títol quan la persona sol·licitant acredite que ha sigut admesa en els programes de doctorat d'una universitat pública espanyola.
Segon. Límit de participació
Cada aspirant podrà sol·licitar un màxim d'una beca d'esta convocatòria. Les beques són incompatibles entre si.
Tercer. No podran ser beneficiaris o beneficiàries de les beques les persones que es troben en alguna de les circumstàncies arreplegades en l'article 13.2 de la Llei 38/2003, General de Subvencions.
Quatre. No podran ser beneficiaris o beneficiàries de les beques convocades les persones que hagen disfrutat o estiguen disfrutant de beques d'investigació o d'especialització tecnològica convocades per entitats públiques durant els tres anys anteriors a la publicació d'esta convocatòria.
Tercera. Lloc de destí de les beques
Les beques es desenrotllaran en els centres de treball de l'IVIA que s'indiquen en l'annex II.
Quarta. Dotació, duració i pagament de les beques
Les beques es desenrotllen en dos fases:
1. Primera fase o fase de beca.
Les beques estan dotades cada una d'elles, en esta fase, amb 1.100 euros bruts mensuals dels quals es deduirà la quota de seguretat social que correspon cotitzar a la persona que resulte beneficiària de la beca.
L'import de les beques s'abonarà mensualment.
La data d'inici de les beques s'indicarà en la resolució de concessió i finalitzarà el dia 31 de desembre de 2011.
La resolució de concessió es publicarà en el Diari Oficial de la Comunitat Valenciana. No obstant això, podrà acordar-se la continuació de la beca o les beques mitjançant una resolució expressa de l'òrgan encarregat de la seua concessió fins a completar la duració màxima d'esta primera fase, que és de 24 mesos. La continuació de la beca està condicionada a l'existència de crèdit suficient en els exercicis pressupostaris a què s'estenga cada pròrroga.
Durant esta primera fase s'haurà d'aconseguir la suficiència investigadora per mitjà de l'obtenció del Diploma d'Estudis Avançats o document administratriu que el substituïsca d'acord amb l'estructura d'ensenyances de l'Espai Europeu d'Educació Superior.
Les persones becàries que obtinguen el DEA amb anterioritat a la finalització dels dos anys de beca romandran en esta fase fins a completar el període de 24 mesos.
Les beques es finançaran, durant l'any 2011, a càrrec del capítol IV del pressupost de l'IVIA per a l'exercici 2011.
2. Segona fase o fase de contracte.
L'inici d'esta fase està condicionat a la superació del període de beca i a l'obtenció del Diploma d'Estudis Avançats o document administratiu que el substituïsca d'acord amb l'estructura d'ensenyances de l'Espai Europeu d'Educació Superior.
La retribució mínima a percebre durant esta segona fase serà 15.968,20 euros bruts anuals.
Les beques inclouran l'abonament de les taxes acadèmiques de cursos de tercer cicle.
Quinta. Termini de presentació de les sol·licituds
El termini de presentació de sol·licituds serà d'un mes a partir de l'endemà al de la publicació d'esta convocatòria en el Diari Oficial de la Comunitat Valenciana.
Sexta. Formulari de sol·licitud
El formulari per a sol·licitar la participació en la convocatòria pot descarregar-se de la pàgina web de l'IVIA: . També es troba a disposició de les persones interessades en l'IVIA: carretera Moncada-Náquera, km 4,5, de Moncada (València) i s'incorpora a estes bases com a annex III.
Sèptima. Lloc de presentació de sol·licituds de participació
El formulari de sol·licitud es presentarà degudament omplit en el registre de l'IVIA, siti en l'adreça indicada en el paràgraf anterior, o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
Octava. Documentació
Al formulari de sol·licitud s'acompanyarà la documentació següent:
1) Fotocòpia compulsada del DNI o del document d'identitat equivalent en el cas de nacionals d'estats membres de la Unió Europea.
2) Curriculum vitae de la persona sol·licitant.
3) Documentació que acredite la possessió dels mèrits que s'al·leguen.
4) Títol acadèmic que acredite la condició de llicenciat o enginyer, o de graduat universitari.
5) Fotocòpia del certificat acadèmic personal detallat, en el que figure la titulació, les qualificacions obtingudes i les dates d'obtenció de les qualificacions.
6) Declaració responsable de no tindre relació que supose una semblant activitat o que impedisca el compliment de les obligacions com a becari o becària i de no ser beneficiari o beneficiària de cap altra beca per a la mateixa o semblant activitat.
7) Declaració responsable de no incórrer en cap de les circumstàncies arreplegades en l'article 13.2 de la Llei 38/2003, General de Subvencions.
Novena. Valoració de les sol·licituds
1. Concurrència competitiva
La concessió de les beques es tramita en règim de concurrència competitiva. Les beques s'adjudicaran als sol·licitants que obtinguen major puntuació en l'aplicació del barem que s'arreplega en l'apartat següent.
2. Barem
Els mèrits es valoraran d'acord amb el barem següent:
1) Expedient acadèmic general: fins a quatre punts.
2) Qualificacions obtingudes en relació amb el tema objecte de la beca, tenint en compte el nombre d'assignatures de l'expedient acadèmic relacionades amb el dit tema: fins a un màxim de dos punts.
3) Coneixement d'idiomes relacionats amb la literatura científica del tema objecte de la beca que s'acreditarà per mitjà de certificació acadèmica o per estada en països on la dita llengua siga idioma oficial. Es valorarà fins a un màxim d'un punt.
4) Experiència prèvia i cursos d'especialització relacionats amb el tema de la beca, fins a un màxim de dos punts.
5) altres mèrits acadèmics, científics o d'investigació, fins a un màxim d'un punt.
Per a la millor avaluació d'este últim apartat, així com el de coneixement de l'idioma, la comissió avaluadora podrà convocar aquells candidats i candidates que considere oportú per a realitzar una entrevista personal.
Desena. Comissió avaluadora
Per a l'examen de les sol·licituds es constituirà una comissió avaluadora per a cada una de les beques que estarà formada per:
President: el director de l'IVIA.
Secretari: El secretari juridicoadministratiu de l'IVIA que actuarà amb veu, però sense vot.
Vocals:
1. L'investigador o investigadora de l'IVIA que haja de ser tutor o tutora de la beca que s'especifica en l'annex II.
2. Altres dos vocals més nomenats entre les investigadores i investigadors de la plantilla de l'IVIA.
Les comissions serà nomenades mitjançant una resolució del vicepresident primer de l'IVIA que especificarà també els membres suplents i en el seu funcionament s'adaptaran al que establix esta convocatòria, sense perjuí del que preveu el capítol II, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La composició de les comissions de valoració es publicaran en la pàgina web de l'IVIA.
Onze. Procés de selecció
Cada una de les comissions a què es referix la base anterior avaluarà els mèrits aportats per cada sol·licitant, prenent en consideració únicament aquells que estiguen acreditats documentalment, i d'acord amb el barem establit en la base anterior.
Les comissions, una vegada avaluats els mèrits, elevaran la presidenta de l'Institut la proposta de concessió de les beques, que inclourà, per a cada una d'elles, el candidat o candidata que haja obtingut la major puntuació i una borsa de reserva per al cas de substitució amb els dos aspirants que hagen obtingut les següents majors puntuacions amb indicació de la seua orde. L'acta arreplegarà així mateix la valoració de totes les candidatures presentades, ordenades d'acord amb la puntuació obtinguda.
Dotze. Concessió
Les beques seran concedides per resolució de la presidenta de l'IVIA, a la vista de la proposta de cada Comissió Avaluadora, en el termini màxim de tres mesos a partir del dia de la publicació de la convocatòria en el Diari Oficial de la Comunitat Valenciana.
La falta de resolució de concessió dins del termini establit anteriorment produirà l'efecte de la desestimació presumpta de les sol·licituds presentades, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La resolució de concessió declararà desertes les beques quan les persones sol·licitants no reunisquen els requisits que s'assenyalen en les bases reguladores.
La resolució de concessió es publicarà en el tauler d'anuncis de l'IVIA i en el Diari Oficial de la Comunitat Valenciana. Igualment la dita resolució serà notificada a les persones beneficiàries de conformitat amb el que establix l'article 4 del Decret 108/1992, de 6 de juliol del Consell.
Tretze. Obligacions dels que obtinguen l'adjudicació de beca
Primer. Obligacions
Són obligacions dels que obtinguen alguna d'estes beques les establides en l'article 14 de la Llei 38/2003, General de Subvencions, en quant els siguen aplicables.
En el termini de 10 dies des de la publicació en el Diari Oficial de la Comunitat Valenciana de la resolució de concessió, els adjudicataris hauran d'aportar certificació d'estar al corrent de les seues obligacions fiscals i de Seguretat Social, de conformitat amb el que disposa la Llei General de Subvencions i el seu reglament de desplegament (Reial Decret 88/2006, de 21 de juliol). La falta de presentació d'esta certificació determinarà la pèrdua de la condició de becari o becària.
La condició de becari o becària no genera, durant la primera fase de duració de la beca, cap relació laboral o administrativa amb l'IVIA ni amb la Generalitat.
Segon. Incompatibilitat
Les beques objecte de la present convocatòria són incompatibles amb el gaudi de qualsevol altra beca per a la mateixa o semblant activitat, i amb qualsevol activitat laboral semblant o que impedisca el compliment de les obligacions derivades de la beca.
El becari estarà subjecte a la normativa per la qual es regula l'estada en l'Institut d'estudiants i becaris establida per acords del Consell Rector de 14 d'abril de 1992 (DOGV núm. 1816, d'01.07.1992) i 4 de novembre de 1994 (DOGV núm. 2413, de 23.12.1994).
En qualsevol cas l'acceptació de la beca, en les condicions de la convocatòria, suposarà les obligacions següents:
a) Incorporar-se a l'Institut i dedicar-se exclusivament i eficaçment a l'objecte de la beca, entenent que si no s'incorpora en la data que establisca la resolució d'adjudicació de la beca, es podrà considerar que renuncia a la beca.
b) Realitzar les funcions que li assigne l'investigador responsable de la direcció de la beca, a fi d'aconseguir l'objectiu de la mateixa. Estes funcions hauran de realitzar-se durant l'horari de treball de l'IVIA.
c) Atindre's a les obligacions generals derivades de la normativa vigent sobre ajudes i subvencions públiques.
d) Guardar confidencialitat sobre qualsevol informació nova derivada dels resultats obtinguts en el desenrotllament de la beca, resultats que en tot cas pertanyen per dret a l'IVIA.
e) No publicar cap article, ni remetre cap comunicació a qualsevol entitat o organisme sobre matèries relacionades amb el tema de la beca, sense l'autorització prèvia de l'investigador o responsable de la direcció de la mateixa, i en qualsevol cas fent constar expressament el patrocini de l'IVIA.
Catorze. Obligacions particulars del becari o becària
El becari o becària estarà obligat a:
a) Presentar, en el termini d'un mes, des de la finalització de la beca, independentment de la causa que motive la finalització, una memòria de tot el treball realitzat, en el període global becat, amb la conformitat de l'investigador responsable de la direcció de la beca.
b) Comunicar l'obtenció del Diploma d'Estudis Avançats (DEA) o document administratiu que el substituïsca.
c) Presentar en el penúltim mes abans de la finalització de la fase de contracte, fotocòpia del document que acredite haver efectuat el depòsit de la tesi en les condicions que determina la universitat, llevat que existisca força major o causes alienes a la voluntat del treballador, que hauran de ser documentalment justificades, així com la lectura i defensa de la tesi doctoral en el termini de 10 dies des que es produïsca, havent de presentar en el dit termini, una còpia del resguard de la sol·licitud del títol de doctor. Igualment podran sol·licitar, en el termini de 10 dies, des de l'obtenció del títol de doctor, continuar disfrutant del contracte fins al màxim del període concedit. La dita sol·licitud s'acompanyarà d'un informe de l'investigador responsable de la direcció de la beca sobre la conveniència del treball a realitzar.
Quinze. Incorporació, ajornament i substitució
1. Incorporació.
La data d'incorporació a les beques s'indicarà en la resolució de concessió.
2. Ajornament.
Es podrà autoritzar l'ajornament d'incorporació amb la sol·licitud prèvia de la persona beneficiària de la beca, quan hi haja raons que ho justifiquen, per un període no superior a dos mesos des de la data indicada en la resolució de concessió. Si la incorporació no es produïx en la data ajornada s'entendrà com a renúncia a la beca. L'ajornament en la incorporació no suposarà alteració de la data de finalització prevista; així mateix, el període d'ajornament computarà als efectes del temps màxim de duració de la beca previst.
3. Substitució.
La substitució de la vacant o vacants produïdes només podrà tindre lloc durant els primers sis mesos de la primera fase de la beca i es podrà realitzar, si les disponibilitats pressupostàries ho permeten, pel període que reste de duració de la beca prenent com a data d'inici per a este còmput la que s'haguera fixat en la resolució de concessió i sent aplicable, a l'efecte de data de finalització i de continuïtat de la beca, el sistema de còmput previst en el paràgraf anterior.
4. Interrupció de la beca en la primera fase.
a) En els supòsits de baixa per incapacitat temporal (malaltia o accident), risc durant l'embaràs i descans per maternitat o paternitat, d'acord amb la normativa aplicable, el beneficiari o beneficiària tindrà dret, a petició de l'interessat, a la interrupció temporal del gaudi de la beca.
b) En el cas de les interrupcions voluntàries per causes diferents de les indicades en el paràgraf anterior, el president de l'IVIA podrà concedir la interrupció voluntària temporal de gaudi de la beca a petició raonada de la persona interessada, amb la conformitat expressa de l'investigador responsable de la direcció de la beca i del director de l'IVIA. Els períodes d'interrupció no podran ser superiors en conjunt a sis mesos en el transcurs de la beca i les seues possibles renovacions i no comportaran el pagament de cap dotació i es donarà de baixa als becaris en la Seguretat Social. Els períodes interromputs podran ser recuperats, sempre que les disponibilitats pressupostàries ho permeten.
Setze. Continuació de la beca
Amb anterioritat al dia 31 de desembre de 2011, s'acordarà, mitjançant una resolució de la presidenta de l'IVIA, la continuació de les beques a partir de l'1 de gener de 2012 fins al 31 de desembre d'eixe mateix any, condicionada a l'existència de crèdit pressupostari suficient per a això en l'exercici 2012, sempre que concórreguen els requisits següents:
1. Sol·licitud de la persona beneficiària de la beca presentada durant el mes de novembre, a què s'acompanyarà la documentació següent:
a) Informe de la persona titular de la beca sobre el treball realitzat i sobre els resultats obtinguts fins al moment de formular la sol·licitud de continuïtat.
b) Pla de treball per al període que resta fins a la duració màxima de la beca.
c) informe favorable del tutor o de la tutora sobre la continuació.
Amb anterioritat al 31 de desembre de 2012, 2013 i 2014, s'acordarà, també mitjançant una resolució de la presidenta de l'IVIA, la continuació de les beques fins a completar els 24 mesos de duració de les mateixes sempre que concórreguen els requisits a què s'ha fet referència amb l'excepció que l'existència de crèdit pressupostari i suficient per a atendre el gasto derivat de la continuació vindrà referit al pressupost de cada un dels exercicis a què s'amplie la duració de la beca.
ANNEX II
Beques objecte de convocatòria
